  Туспуктэм: Руслан Нуриахметов Майя Бывальцева 0+ 1-тӥ инвожое, Нылпиосты утёнъя калыккуспо нуналэ, Удмуртиысь мер палата пиналъёс но быдэ вуымтэос понна праздник радъялоз. Ужрадъёс Удмуртиысь зоопаркын но «Адели» реабилитаци центрлэн азбараз ортчозы. Пыриськыны вань мылкыд карисьёс быгато. Со сярысь элькун тӧролэн но кивалтэтлэн пресс-службазы ивортӥз. Зоопарклэн валтӥсь сцена дораз 10 часын кизилиен зарядка кутскоз. Интерактивной площадкаосын пиналъёслы ву дурын кышкыттэмлыкъя куронъёс, нырысетӥ юрттэт сётон сярысь вралозы, пӧртэм ӧнеръёсын тодматозы, жуг-жагез нимаз люканъя но инкуазез утёнъя мастер-класс ортчытозы. 12 часын ву дурын астэ возён куронъёсъя спектакль возьматозы. Озьы ик зоопаркын ужасьёслэсь пӧйшуръёсты сюдэмзэс учкыны, карысь творчествоя коллективъёслэсь концертсэс адӟыны луоз.   «Адели» центрын 10 часын «Цирк зажигает огни» праздник кутскоз. Ужъюртлэн азбараз «Цирк Шапито», «Арлекино», «Умный пёс», «Игралки», «Акробатика», «Зажги свою звезду», «Страна иллюзий» площадкаос ужалозы. 11 час 45 минутысен эктонъя флешмоб ортчоз. Праздниклы сӥзем ужрадъёс реабилитаци центрлэн Можгаысь но Глазкарысь ёзэтъёсыз но радъялозы. Можгаын пиналъёсты 31-тӥ куартолэзе 10 часын кар паркысь эктон площадкаын возьмало. Соос понна аниматоръёс ужалозы, шулдыр вожвылъяськонъёс, шудонъёс, мастер-классъёс радъялозы, кузьымъёс дасялозы. 1-тӥ инвожое 11 часын Глазкарысь нылпи лыдӟиськонниын фотоадӟытонэн тодматозы но суредъёсъя «Сказка станет былью» вожвылъяськонлы йылпумъянъёс лэсьтозы. Конкурсэ тазалыксыя сюбегатэм луонлыкъёсын пиналъёс но быдэ вуымтэос пыриськизы. 12 часын «Как Ёжик счастье искал» мунё спектакль возьматозы. Тодэ вайытом, 1-тӥ инвожое Ижкарын «Погыли» удмурт робочемпионат ортчоз.  Тегъёс: пиналъёс праздникъёс Ижкар Мерпалата Удмуртия  